Up-453/04
Natisni
Opravilna št.:
Up-453/04
Datum odločitve:
7. 11. 2005
ECLI:
ECLI:SI:USRS:2005:Up.453.04
Akt:
Ustavna pritožba A. A. zoper sodbo Vrhovnega sodišča št. I Up 443/2002 z dne 1. 4. 2004 v zvezi s sodbo Upravnega sodišča, Oddelka v Celju št. U 142/2000 z dne 15. 1. 2002, z odločbo Ministrstva za obrambo št. 812-03-15/2000 z dne 25. 2. 2000 in z odločbo  Uprave za obrambo Celje št. 812-03-15/97 z dne 27. 11. 1997
Izrek:
Ustavna pritožba A. A. zoper sodbo Vrhovnega sodišča št. I Up 443/2002 z dne 1. 4. 2004 v zvezi s sodbo Upravnega sodišča, Oddelka v Celju št. U 142/2000 z dne 15. 1. 2002, z odločbo Ministrstva za obrambo št. 812-03-15/2000 z dne 25. 2. 2000 in z odločbo  Uprave za obrambo Celje št. 812-03-15/97 z dne 27. 11. 1997 se ne sprejme.
Evidenčni stavek:
Pritožnik z ustavno pritožbo izpodbija odločitev sodišč in upravnih organov o zavrnitvi predloga za izdajo potrdila na podlagi uradnih evidenc. Navedbe pritožnika, ki se nanašajo na priznanje statusa vojnega veterana in s tem povezanih pravic, zato ne morejo biti predmet obravnave Ustavnega sodišča v postopku s to ustavno pritožbo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
5.2 - Temeljne pravice - Enakost (14.2).
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
Pravna podlaga:
Člen 14.2, 22, Ustava [URS] 
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
29. 6. 2004
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25211
Up-453/04-5
7. 11. 2005
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 18. oktobra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 443/2002 z dne 1. 4. 2004 v zvezi s sodbo Upravnega sodišča, Oddelka v Celju št. U 142/2000 z dne 15. 1. 2002, z odločbo Ministrstva za obrambo št. 812-03-15/2000 z dne 25. 2. 2000 in z odločbo  Uprave za obrambo Celje št. 812-03-15/97 z dne 27. 11. 1997 se ne sprejme.
Obrazložitev
A.
1. Z izpodbijano sodbo je Vrhovno sodišče zavrnilo pritožbo zoper sodbo Upravnega sodišča, s katero je to sodišče zavrnilo tožbo zoper odločitev upravnih organov, da se zahteva pritožnika za izdajo potrdila o sodelovanju pri obrambi države v času agresije na Republiko Slovenijo v letu 1991 zavrne, ker to dejstvo iz uradnih evidenc ni bilo razvidno.
2. Zoper sodbo Vrhovnega sodišča v zvezi s sodbo Upravnega sodišča in odločbama upravnih organov vlaga pritožnik ustavno pritožbo. Zatrjuje kršitev 14., 22. in 51. člena Ustave. Navaja, da je aktivno sodeloval pri obrambi Republike Slovenije (v nadaljevanju RS) v času vojne za Slovenijo. Zaradi uveljavljanja pravic po Zakonu o vojnih veteranih (Uradni list RS, št. 63/95 – v nadaljevanju ZVV) je pri pristojnem upravnem organu za obrambo zaprosil za izdajo potrdila o opravljanju dolžnosti pri obrambi RS. Zahteva je bila zavrnjena, zaradi česar naj mu ne bi bile priznane pravice vojnih veteranov po ZVV.
B.
3. Ustavno sodišče ni instanca sodiščem, ki odločajo v rednem postopku, in ne presoja samih po sebi nepravilnosti pri ugotavljanju dejanskega stanja in pri uporabi materialnega in procesnega prava. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine.
4. Pritožnik z ustavno pritožbo izpodbija odločitev sodišč in upravnih organov o zavrnitvi predloga za izdajo potrdila na podlagi uradnih evidenc. Navedbe pritožnika, ki se nanašajo na priznanje statusa vojnega veterana in s tem povezanih pravic, zato ne morejo biti predmet obravnave Ustavnega sodišča v postopku s to ustavno pritožbo. Glede na to, da Ustavno sodišče presoja kršitve ustavne pravice samo v postopku, v katerem je bila izdana izpodbijana sodba Vrhovnega sodišča, o kršitvi pravice do zdravstvenega varstva iz 51. člena Ustave ni mogoče govoriti že zato, ker sodišče v tem postopku sploh ni odločalo o priznanju pravice do zdravstvenega varstva, temveč o obstoju pogojev, ob izpolnjevanju katerih se lahko izda potrdilo.
5. Iz navedb v ustavni pritožbi je razvidno, da pritožnik zmotno razume pravno naravo potrdil, ki jih na podlagi Zakona o splošnem upravnem postopku (Uradni list RS, št. 80/99 in nasl. – ZUP) izdajajo upravni organi. Kot so pritožniku pojasnili že upravna organa in sodišči, izdajajo upravni organi potrdila na podlagi uradnih evidenc, ki jih vodijo na podlagi zakonov. Upravni organ za obrambo, pri katerem je pritožnik zaprosil za izdajo potrdila, v uradni evidenci podatka o udeležbi pritožnika pri obrambi RS nima, zato potrdila ni mogel izdati. To pa ne pomeni, da pritožnik pri pristojni upravni enoti statusa vojnega veterana ne more uveljavljati. Potrdilo namreč izkazuje le dejstva, o katerih upravni organi vodijo uradne evidence. Dejstvo, da pritožnik v omenjeno uradno evidenco ni vpisan, pa ne pomeni, da je bilo s tem o njegovem statusu vojnega veterana ter s tem povezanih pravicah že odločeno. Glede na navedeno so neutemeljene pritožnikove navedbe o "diskriminaciji" in kršitvi 14. in 22. člena Ustave.
6. Ker očitno ne gre za kršitev človekovih pravic in temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
C.
7. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje 3. točke 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan